أوقيانوسيا ولاّ أوسيانيا، هي قارة و منطقة جغرافية جات ف لجنوب د لمحيط لهادي، و تاتجمع لجزر و لبلدان اللي جاو تمّا. أوقيانوسيا هي أصغر قارة ف لعالم من الناحية د لمساحة، و تاني أصغر وحدا من ناحية السكان (41 مليون د الناس) من مورا آنطارتيكا (لقارة د لقطب لجنوبي). كاين 14 دولة ف أوقيانوسيا، مخلطين ما بين دول متقدمة بزاف بحال ؤسطراليا و نيوزيلاندا، و دول باقا ف طريق النمو بحال كيريباتي و ڤانواتو و توڤالو. أكبر بلاد ف أوقيانوسيا لا من ناحية لكبر ولا السكان هي ؤسطراليا، و أكبر مدينة ف لقارة هي سيدني. لخبار على أول ناس سكنو ف أوقيانوسيا كاتقول باللي كانو فيها سكان هادي 60.000 عام، و لكن اللي تكتب عليهم بزاف هوما لأوروپيين، اللي بداو كيوصلو للمنطقة من لقرن 16، و تقاسمو لإحتلال ديالها بزاف د لبلدان منها لبرتغال و فرانسا و بريطانيا. السمية ديال أوسيانيا خرّجها لعالم د لجغرافيا كونارد مالت - برون ف 1812، و هي كلمة شتقها من لكلمة ليونانية (ὠκεανός)، اللي تاتّنطق "أوكيانوس"، و تاتعني لمحيط.